Siden 1. januar har det været forbudt for medarbejdere i Frederikshavns Center for Sundhed og Pleje at ryge i arbejdstiden. Men overtrædes forbuddet, får det ingen konsekvens for den ansattes jobsituation. Det besluttede et enigt Økonomiudvalg onsdag, da de nedstemte forslaget om at indskrive Center for Sundhed og Plejes lokale rygepolitik i kommunens overordnede rygepolitik. Skete det, kunne det koste jobbet at ryge en cigaret i arbejdstiden - i strid med reglerne. - Vi vil ikke have specielle vilkår for et enkelt område. De må gerne føre en skærpet rygepolitik på deres område. Det bestemmer de selv, men politisk skal de overordnede regler være de samme for alle områder. Derfor kunne udvalget ikke godkende, at de ansættelsesretlige regler kun skulle træde i kraft for Center for Sundhed og Pleje. Det var alle partier enige om til mødet, siger byrådsmedlem Jens Ole Jensen, Venstre, til tv2nord.dk.

Referat:
Trods totalt rygeforbud i arbejdstiden, kan det ikke koste jobbet at overtræde det.